SZEPTEMBER 2. 
Szent Mamász vértanú s a szentek között levő Böjtölő János konstantinápolyi pátriárka atyánk emléke.
hajnali szolgálaton
 Tropár 4. hang
A te szent Mamász vértanúd, Uram, * az ő szenvedéseiért hervadhatatlan koszorút nyert tőled, Krisztus Istenünk, * mert a te erődet bírván, * kínzóit megszégyenítette, * és az ördögök tehetetlen vakmerőségét megtörte. * Az ő imádságai által, *’ üdvözítsd, Jóságos, a mi lelkünket!
Dicsőség… 4. hang
A hitnek szabálya, a béketűrésnek példányképe, * és az önmegtagadásnak tanítója gyanánt * adott téged a maga nyájának az örök Igazság! * Azért alázatosságoddal elnyerted a magasságot, * szegénységeddel a gazdagságot, * János püspök atyánk, * imádd Krisztus Istent, *’ hogy üdvözítse a mi lelkünket!
Most és… 4. hang
Legszeplőtelenebb Szűz, * Krisztus Istenünknek anyja, * tőr járta át a te legszentebb lelkedet, * mikor Fiadat és Istenedet önként megfeszítve láttad. * Ne szünjél, ó Áldott, imádni őt, * hogy ajándékozza nekünk * vétkeink bocsánatát!
Az első zsoltárcsoport után a Szent Kereszt leülői 
5. hang
A koponyahegy Paradicsommá lett, * mert mihelyt a Kereszt fáját fölállították rá, * az téged termett, Üdvözítőnk, * mint az élet szőlőfürtjét a mi örömünkre. *’ Dicsőség néked!
A te keresztfád, Üdvözítőnk, * a világ üdvösségének bizonyult, * mert amikor engedted, hogy felszögezzenek arra, * az átoktól az emberi nemet megszabadítottad. *’ Mindnyájunk élete, Urunk, dicsőséged néked!
Dicsőség... most és... fájdalmas Istenszülő-ének 
Kereszten látván téged Anyád, Krisztus, * önszántadból függve két lator közt, * édesanyai keblében reszketve sóhajtott fel: * Teljesen bűn nélküli Fiam, * hogy feszíthettek téged gonosztevőként keresztre, *’ bár te, mint jóságos, életre akarod kelteni az emberi nemet!
A második zsoltárcsoport után a Szent Kereszt leülői
 5. hnag. Mintadallam: Az Atyával...
Üdvözítőnket és Megváltónkat, * ki amint tehette és jónak látta, * önként keresztrefeszítésre adta magát, * énekeljük és imádjuk, ó hívek, * mert keresztre szegezte az emberek bűneit, * a tévelyből kiszabadította az emberi nemet, *’ és saját országára méltóvá tette.
Üdvözítőnk, ki önként magadra vállaltad a keresztet, * és megszabadítottad az enyészettől az emberiséget, * éneklünk és imádunk mi, hívek, * mert a kereszt erejével megvilágosítottál minket. * Téged, ó Urunk, mindnyájan dicsőítünk, *’ emberszerető és irgalmas életadónk!
Dicsőség... most és... fájdalmas Istenszülő-ének. Ugyanarra a dallamra
Fiadnak keresztje, ó Isten áldottja, * teljesen megszüntette a bálványozás hiúságát, * és az ördögök erejét letaposta. * Mindenkor méltóképpen zengünk * és áldunk téged ezért mi, hívek *’ és valóságos Istenszülőnek vallva magasztalunk.
Kánon
I. óda. 8. hang
Énekeljünk az Úrnak, * ki népét a Vörös-tengeren átvezette, * győzelmi éneket, * mert ő dicsőségesen megdicsőült!
Énekeljünk Krisztusnak, ki a világnak a bölcs főpásztort adta, aki az igaz hit tanaival tündöklött, mert ő dicsőséggel megdicsőült!
Tiszteljük, hívek, a nagy János főpapot, aki a világot az istenfélelem világosságával elárasztotta és az istentelenség ködét eloszlatta!
Boldogságos János főpap, ki az angyalokkal együtt a megközelíthetetlen Király színe előtt állasz, esedezzél mindazokért, kik a te emlékezetedet megünneplik, hogy bocsánatot nyerjenek!
Istenszülő-ének
Minden magasztalásra méltó Szűz, ki méhedben fogantad az Atyának öröktől fogva való, kezdetnélküli Igéjét, és kifejezhetetlen módon testben megszülted, esedezzél szüntelenül, hogy szabadítson meg minket a veszedelmektől!
III. óda. 8. hang. Uram, ki megerősítetted...
Önmegtagadással és állhatatos imádsággal bejutottál az erény fellegvárába, istenhordozó atya, és ott boldogság-áradatot élvezel.
Minthogy bátran Isten elé járulhatsz, szentéletű főpap, bölcs János, esedezzél hozzá, hogy üdvözítse azokat, akik híven megünneplik a te szent emlékünnepedet!
A helyes hittan tanításával és a bölcs tanok hirdetésével az eretnekeken győzelmeket arattál, és így diadalkoszorút szereztél, szentéletű!
Istenszülő-ének
Mindnyájan magasztalunk téged, szeplőtelen Istenszülő, Isten ege és trónja, mert belőled tűnt fel Jézus Krisztus, az Igazság.
Katavászia 8. hang
Uram, ki megerősítetted igéddel az eget, * és a sok vízre helyezted a földet, * tégy engem is erőssé * a te dicsőséged zengésére!

Kathizma
8. hang. Minta: A Bölcsességet és Igét...
A Szentlélek erejével az istenfélelem szülöttje * és az istentelenség megsemmisítője voltál, * ó hírneves Mamász, * mert a bálványimádás tévelyét a küzdőtéren megcáfoltad * és a Szentháromság magasztalásának kötelességét bátran hirdetted, * ezért vadállatok elé vetettek, ó bajnok, * de te a vadállatot és az ősgonosz kígyót megölted. * Ezért mi is ezt zengjük néked: * Esedezzél Krisztus Istenhez, * hogy adjon bűnbocsánatot mindazoknak, *’ akik buzgón megünneplik a te szent emlékedet!
Dicsőség... 3. hang. Minta: Az isteni hit megvallásában...
Az önmegtagadás Istennek tetsző edénye, * az istenfélelem gazdag tárháza voltál, boldog János atya. * Egész életedben önuralmaddal kitűntél, * a hozzád folyamodóknak pedig kegyelmet szereztél, szentéletű. *’ Most is könyörögj Krisztus Istenhez, hogy nagy irgalmat adjon nekünk! 
Most és... fájdalmas Istenszülő-ének ugyanarra
Az Ige tisztaságos Báránykája, * a szeplőtelen Szűzanya meglátta, * hogy a kereszten függ fájdalom nélkül szült sarja, * anyai fájdalmában felzokogott: * Ó jaj, szülöttem, miként szenvedhetsz? *’ Önként szenvedsz, hogy megszabadítsd vele az embert a becstelenségtől.
IV. óda. 8. hang
A próféta titokzatosan előre látta, * hogy te Szűztől testesülsz meg, Ige, * énekhangon kiáltott föl: * dicsőség a te erődnek, Uram!
Magasztaljuk mindnyájan énekekkel a bölcs főpapot, és mondjuk: Az Úristen hordozója, esedezzél szüntelenül a mi üdvösségünkért!
Az isteni hittételek megfogalmazója és bölcs főpap voltál, Istenben boldog atya, azért énekekben és szent dalokban magasztalunk téged!
Urunk főpapja, hitünk táplálásának irányítója, énekekkel és szent dalokkal ünnepeljük a te szent és szeplőtelen emléknapodat.
Istenszülő-ének
Szent és szeplőtelen Jegyes, Krisztus Istennek Szűz Anyja, esedezzél hozzá szüntelenül, hogy üdvözítse lelkünket!
V. óda. 8. hang
Uram, ki a tudatlanság éjszakájából * az istenismeret világosságával kiemelted a véghatárokat, * világosíts meg engem * dicsőítésed hajnalánál!
A jámborság olajával pásztorrá kentek, Istenben bölcs, ezért mi mindnyájan magasztalunk téged, szentéletű főpap!
Az apostolok példáját követted, dicséretre méltó és Istenben bölcs, küzdelemmel és éberséggel állottál az Egyház népének élén.
A buzgó Illést és az Istent látó Mózest utánoztad, szent atyánk, és az eretnekvezéreket megszégyenítetted.
Istenszülő-ének
Jertek, magasztaljuk mindnyájan az angyalokkal együtt az Áldott Királynőt, ki a mindenség Királyát méhében hordozta!
VI. óda. 8. hang. Amint a prófétát megmentetted...
Isteni ihletésű hittételeiddel és tanításoddal az Egyházat dicsőséggel ékesítetted, boldog János, az eretnekségeket pedig leleplezted.
Tanításod szépségével az igaz hit csillagaként tündöklöttél az egész teremtés fölött, Istenben bölcs tanító, s az eretnekségeket Isten szavával megsemmisítetted.
Kard helyett nyelvvel és szóval hadakoztál, szentéletű, mindenféle hamis tanítást kiirtottál, és a Szentháromságot mindenkinek világosan hirdetted.
Istenszülő-ének
Krisztus Isten, ki a Szűztől születtél és a világot megvilágosítottad, emberszereteteddel engem is szabadíts meg bűneimtől, kérlek, és kormányozd életemet!
Katavászia 
Amint a prófétát megmentetted * a feneketlen mélységtől, Krisztus Isten, * emberszereteteddel engem is szabadíts meg bűneimtől, kérlek, * s kormányozd életemet!
Konták
3. hang. Minta: Ma a Szűz...
Istentől nyerted pásztorbotodat, ó Szent, * az éltető mezőkre tereld népedet, * a láthatatlan és fékezhetetlen szörnyeket pedig * vesd a téged éneklőknek lábai alá, * hogy mindnyájunknak, kik bajokban vergődünk, *’ te légy, Mamász, buzgó közbenjárónk!
Ikosz 
Dicsőítsük az egész földön széltében magasztalt s az egekben az angyalokkal örvendező Mamász vértanút, ki egykor a pusztában a szarvasokat csodálatosan megfejte, és most hatalmas pálcával, mint jó pásztor, az Úr nagyszámú népét gondozza és a boldogság helye felé irányítja, ahol valóban a Paradicsom boldogsága van. Azért a veszedelmek között légy, Mamász, buzgó közbenjárónk!
VII. óda. 8. hang
Ki kezdetben a földet megszilárdítottad, * és az egeket igéddel megerősítetted, * áldott vagy, Urunk, mindörökké, * atyáinknak Istene!
Ki a földre világító fáklyának rendelted a jámbor és bölcs főpapokat, mindörökké áldott légy, Urunk, atyáinknak Istene!
Ki a nagy Jánost a te nyájad igazi főpásztorává tetted, mindörökké áldott légy, Urunk, atyáinknak Istene!
A test lázongásait megfékezted, atyánk, és Krisztusnak zengedezted: Mindörökké áldott légy, Urunk, atyáinknak Istene!
Istenszülő-ének
Ki érettünk a Szűztől születtél, és a gonosztól megszabadítottad a világot, mindörökké áldott légy, Urunk, atyáinknak Istene!
VIII. óda. 8. hang. Aki a szent hegyen...
Mózest követted, háromszorosan boldog, fölmentél a hegyre és a homályban átvetted a kegyelem szellemi törvényeit, szent főpap, és zengted: Énekeljétek Krisztust mindörökké! 
Népedet kormányoztad, szent főpap, Egyiptom eltévelyedését elhárítottad, a szenvedélyek Babilonját elkerülted, s a mennyei Sionban lakhelyre leltél mindörökre.
Szóban és cselekedetben az igaz vallásosság olajával fölkentként viselkedtél, az isteni dolgokat szentül elvégezted, legszentebb főpap, s ezért az egylényegű Szentháromságot zenged mindörökké.
Istenszülő-ének
Az Urat, ki a Szűz méhében lakozott s ott az ősi Ádámot döbbenetesen és kimondhatatlan módon megújította, énekeljétek és magasztaljátok mindörökké!
Katavászia  
Aki a szent hegyen megdicsőült, * a lángoló rózsabokorban pedig * az örökké Szűznek titkát Mózesnek kinyilatkoztatta: * Az Urat énekeljétek és magasztaljátok mindörökké!
IX. óda. 8. hang. Ki a hegyen a törvényszerzőnek...
Bölcs János, ki a szenvedélyek fölötti uralommal, hittel, szeretettel és reménnyel nekünk az örök élet igéjét hirdetted, könyörögj értünk, hogy lelkünk üdvözüljön!
Mindnyájan dicsőítünk téged, szent főpap, ki a Szentlélek pásztorbotjával a szent Egyház népét kormányoztad, az Isten ellen harcoló eretnekségeket pedig megsemmisítetted.
Zsoltárokkal és szent énekekkel szüntelenül dicsőítünk téged, az Egyház fáklyája és főpapja, boldog János atya, és tiszteljük ereklyéidet.
Istenszülő-ének
Örvendezz, romolhatatlanság mindig buzogó, élő Folyója! Örvendezz, napfénytől tündöklő Felhő! Örvendezz, az egész Istenség Hordozója! Örvendezz, a Szentség Frigyszekrénye!
Katavászia 
Ki a hegyen a törvényszerzőnek * tűzben és csipkebokorban előre jelezte, * hogy a mi üdvösségünkért szülni fog a Szűz, * azt mi meg nem szűnő énekekben magasztaljuk.
Fényének
[bookmark: _GoBack]Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
A szentéletűé
Mi, a te tanításod hívei, híven magasztaljuk a te szent és fényesen tündöklő emlékedet, és tisztelünk téged, bölcs főpap, Istennek tetsző gondolkodású János. Te a bűnbánat istenes hirdetője és a fenséges, szeplőtelen Szentháromság harcosa voltál, boldog atya! Esedezzél hozzá érettünk, színe előtt állva, Isten Beavatottja!
A vértanúé
Szarvasok tápláltak tejükkel a hegyen, s életben maradtál, Mamász vértanú, majd pedig nemes lélekkel kiállottál a küzdőtérre, bátran küzdöttél, győzelmet arattál, és az Úrhoz jutottál.
Az Istenszülőé
A te Szülötted, Szent Szűz, holttá tette a végtelenül álnok, ravasz sátánt, ki megirigyelte tőlem hajdan a Paradicsomban az istenes és boldog életet, és az Édenből elűzetett.
Előverses sztihirák
5. hang
Mózes prófétád előtt egykor, Uram, * csak előképe jelent meg a keresztnek, * s mégis győzelmet aratott ellenségeid felett, * most pedig magát a keresztet bírván segítőnkül, kérünk, * erősítsd meg a te Egyházadat, * és ajándékozz győzelmet népünknek, * mint egykor Konstantinnak, Emberszerető, *’ a te nagy irgalmad szerint.
A te kereszted, Krisztus * megtörte az alvilág erejét, * az emberi nemet üdvözítette, * a világot az enyészettől megszabadította, * a latornak a Paradicsomot megnyitotta. * Íme, azért leborulunk előtte és dicsőítünk téged, *’ Üdvözítőnk, könyörülj rajtunk!
A te bajnokaid, Urunk, * az angyalok seregeit utánozták, * úgy tűrték a kínokat, mintha test nélkül volnának. * Egyetlen reménységük az volt, * hogy majd elnyerik az ígért javakat. * Az ő könyörgésükre, ó Krisztus Isten, * adj világodnak békességet *’ és a mi lelkünknek nagy-nagy kegyelmet.
Dicsőség... most és... fájdalmas Istenszülő-ének 5. hang. Mintadallam: Áldunk téged, Istenszülő ...
Leöletésre vitt bárányként látott téged, * Istenige, a Szűz Bárányka, * és felkiáltott: Micsoda új merénylet ez! * A törvényszegők miként ölhetik meg * azt, aki életet ad az embereknek! *’ Nagy a te irgalmad Fiam!
Tropár 4. hang
A te szent Mamász vértanúd, Uram, * az ő szenvedéseiért hervadhatatlan koszorút nyert tőled, Krisztus Istenünk, * mert a te erődet bírván, * kínzóit megszégyenítette, * és az ördögök tehetetlen vakmerőségét megtörte. * Az ő imádságai által, *’ üdvözítsd, Jóságos, a mi lelkünket!
Dicsőség… 4. hang
A hitnek szabálya, a béketűrésnek példányképe, * és az önmegtagadásnak tanítója gyanánt * adott téged a maga nyájának az örök Igazság! * Azért alázatosságoddal elnyerted a magasságot, * szegénységeddel a gazdagságot, * János püspök atyánk, * imádd Krisztus Istent, *’ hogy üdvözítse a mi lelkünket!
Most és… 4. hang
Téged magasztalunk, Istenszülő kiáltván: * Te vagy a hegy, * melyből a pokol kapuit összetörő szikla, * kifejezhetetlen módon elvált.




